રિયલ એસ્ટેટ સેક્ટરના જાણકારો આને બિલ્ડર્સ-ડેવલપર્સ વર્ગ માટે જમીન મેળવવાની તક ગણે છે, કારણ કે આ વિસ્તારોમાં તેમને તુલનાત્મક રીતે સસ્તી જમીન મળી શકશે. હાલમાં રિયલ્ટી ક્ષેત્રે સૌથી મોટી સમસ્યા જમીન મેળવવાની કહેવાય છે જેની અછતને કારણે ભાવો સતત ઊંચકાતા રહ્યા છે. હવે પછી નવી જોગવાઈના કારણે આવા નાના વિસ્તારોના જમીનમાલિકો જમીન વેચવા કાઢે એવી સંભાવના જણાય છે. વર્તમાન જોગવાઈ મુજબ વસ્તીને ધ્યાનમાં લીધા વિના બધા જ વિસ્તારોને ૮ કિલોમીટરની વ્યાખ્યા લાગુ પડે છે. કિન્તુ હવે આ વ્યાખ્યા બદલાતાં જમીનમાલિકો તેમની જમીન વેચીને ૨૦ ટકા જેટલો લૉન્ગ-ટર્મ કૅપિટલ ગેઇન ટૅક્સ બચાવી શકશે. અલબત્ત, આ સોદાઓમાં જમીનમાલિકે અન્ય કાયદાકીય જોગવાઈઓનું પાલન કર્યું હોવું જોઈશે.